《次韵答任德夫夹滩见贶长句并呈崔彦圣》
宋代·王安中

我本可笑人，略已近俗士。侵寻久未觉，大似城门轨。

永怀北山路，相去不容咫。云烟迷旧隐，鸡黍误幽子。

极知田二顷，足了仕三已。世缘成错料，悔不妻法喜。

只今无置锥，四海寄生理。因循插手版，俯仰邺城里。

朝来对爽气，或以古人拟。颇复废将迎，陶泓弄幽泚。

翩翩取自适，岂问书费纸。推移从短檄，此念初不起。

园林齐地近，人物何郎似。无因睹白雉，漫自手弓矢。

任侯十年旧，邂逅慰行李。新诗多态度，誉我伤溢美。

君才老益豪，笔倒三峡水。我将观浩渺，万事问伯始。

是间好看客，风味化邻里。亦知崔亭伯，更欲就砻砥。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。